Cecenowò – pierszô nadczidka ò ti kaszëbsczi wsë nalôżô sã w dokùmence z 1249 r., wëstôwionym przez ksãca Swiãtopôłka, w jaczim dôł òn ten môl klôsztorowi norbertanków w Żukòwie. Òstatny przedwòjnowi miéwca cecenowsczégò majątkù Wilhelm Zygfrid Òtto Môrcën von Zitzewitz béł zwóny „kaszëbsczim królã”. Tak òn jak i jegò pòprzédcowie bëlno znelë kaszëbiznã i prawie w tim jãzëkù gôdelë ze swòjima robòtnikama. W 1939 r. we wsë mieszkało 553 lëdzy. Òkróm majątkù bëło tu 50 gbùrstwów, a téż m.jin. piła, gòrzelniô, hòtel, rozmajiti rzemiãsnicë i pôrã krómów.